Lav et referat af nedenstående tekst:

Tekst:
Vi skal holde god afstand til hinanden, mens coronapandemien raser. Umiddelbart er der god plads til at boltre sig i naturen i og omkring Klitmøller i Thy. Men nogle lokale er bekymrede over antallet af turister, der kommer til byen. Én af dem, der oplever, at der er mange mennesker i byen, er Rasmus Fejerskov. Han er indehaver af WestWind i Klitmøller, der underviser i surf og sælger udstyr. Hans butik er placeret ved den store parkeringsplads nede ved vandet, og her er der stor aktivitet. - Der er kø ved iskiosken, og folk stimler sammen rundt omkring ved bordene og hygger, som de gør i en almindelig påske. Det er ikke det, der er meningen. Det er ikke nu, det skal foregå, siger han. Elsker turister Normalt er påsken en stor uge for byens erhvervsdrivende, og det kan godt ses i byen, at coronasituationen ikke har fået alle turister til at blive hjemme. Rasmus Fejerskov pointerer, at han elsker turister. Det er dem, han lever af. Men i år er det ambivalent for ham at se det store rykind. - Vi er nervøse for, at der bliver startet nye smittekæder. Vi er i et område, hvor der er knap så mange smittede. Sådan skulle det gerne blive ved med at være. Når der sker en flytning af folk fra øst til vest, som vi oplever lige nu, så risikerer vi, at der bliver taget smitte med, siger han. Trænger til frisk luft Én af dem, der i dag havde taget turen til Klitmøller, er Birgit Holst fra Silkeborg. - Vejret er super godt, og selvom det er dejligt i Silkeborg, trængte vi til noget luftforandring. Vi var faktisk kørt til Hanstholm, hvor vi har kigget i nogle bunkere og vandret rundt på stierne. Så blev vi sultne og kørte videre til Klitmøller, fortæller hun. Hun kan ikke se, at det er problematisk, at hun har taget familien med på en udflugt til Vesterhavet. - Vi er to familier afsted, men vi holder afstand og tager alle de forholdsregler, vi skal. Vi har sprit med i tasken og tager det super seriøst. Men man kan ikke sidde hjemme i sin stue i flere uger i træk uden at have brug for at komme lidt ud, siger hun. Den holdning deler Jane og Sonny Buchholzer, der er kørt til Klitmøller fra Viborg. - Vi trængte til at få noget frisk luft og nyde naturen, men vi tager vores forholdsregler, og så er det jo lige så forsvarligt, som at gå en tur inde i byen, siger Jane Buchholzer. Parret var faktisk først i Vorupør, men der valgte de at køre videre fra, fordi de mente, der var for mange mennesker. Men ifølge Rasmus Fejerskov halter det altså også med afstanden nogle steder i Klitmøller. - Jeg kan se, at det skaber tæthed. Man slækker lidt på det, og det ville simpelthen være så ærgerligt, hvis man om nogle uger kan se, at smitten blusser op igen, fordi vi ikke har holdt ved, siger han og tilføjer: - Man bliver nødt til at holde ved den adfærd, der bliver anbefalet – også selvom man er uden for i den friske luft. Vi bliver nødt til at stramme ballerne. Politiet oplyser, at de også har været til stede i Klitmøller i dag for at holde øje med, om der bliver holdt tilstrækkelig stor afstand. Ifølge politiet gav besøget ikke anledning til bøder, men politiet kom med enkelte løftede pegefingre. Ingen forbud mod at tage i sommerhus Det er ikke blevet meldt ud fra myndighedernes, at man ikke må rejse i påsken. Men på et pressemøde den 20. april sagde statsminister Mette Frederiksen (S): - Jeg har forståelse for, at man gerne vil i sommerhus, men vi har brug for at dæmpe rejseaktiviten. Nogle dage senere præciserede hun, hvad den besked betød i et opslag på Facebook, hvor hun skrev: - Jeg forstår godt, at folk gerne vil ud, hvor der er mere natur. Og jeg ved, det er hårdt at være hjemme - at skulle arbejde samtidig med, man passer børn. Situationen stiller store krav til os alle. Derfor har vi ikke forbudt folk at køre i sommerhus. Men vi opfordrer kraftigt til, at man holder afstand og tager sine forholdsregler. Lige nu er smitten skævt fordelt i Danmark. Alt, det vi gør, handler om at holde afstand og minimere aktivitet, skrev Mette Frederiksen.

Referat:
Lokale oplever, at der er flere i byen, end der hidtil har været under coronakrisen.